FI Euroopan unionin virallinen lehti CE 88/318

(2004/C 88 E/0323)

KIRJALLINEN KYSYMYS P-0215/03

esittäjä(t): Marco Cappato (NI) komissiolle

(27. tammikuuta 2003)

Aihe: Huumeisiin liittyvä väkivallan lisääntyminen Boliviassa

Kansainvälisen yhteisön pitäisi olla erityisen huolestunut Bolivian tilanteesta, koska kokan lehtien tapaisten perinteisten tuotteiden käyttöä suosivat alkuperäiskansanryhmät osoittavat mieltään hallitusta vastaan, joka rajoittaa jyrkästi niiden käyttöä. Boliviassa on viime päivinä ollut vakavia yhteenottoja poliisin ja armeijan ja mielenosoittajien, pääasiassa talonpoikien välillä, koska viimeksi mainitut ovat osoittaneet mieltään perinteisen viljelysten hävittämistä vastaan. Bolivian tiedotusvälineiden mukaan väkivalta on eskaloitunut niin, että mielenosoituksissa on kuollut ainakin 17 ihmistä, kymmeniä ihmisiä on loukkaantunut ja satoja ihmisiä on pidätetty.

Onko komissio tietoinen hallituksen ja kokaviljelmien hävittämistä vastaan mieltään osoittavien alkuperäis-kansanryhmien yhteenottojen eskaloitumisesta ja mihin toimiin komissio on ryhtynyt ja aikoo ryhtyä tukeakseen Bolivian viranomaisten toimia, jotka tähtäävät kokaviljelmien tuhoamiseen?

Katsooko komissio, että on tullut aika korjata epäonnistumiset ja tuhoisat seuraukset, jotka huumeiden kieltäminen aiheuttaa sekä tuottajamaissa että kuluttajamaissa, ja että on tullut aika ehdottaa 16.—17. huhtikuuta 2003 kokoontuvalle YK:n huumausainetoimikunnan ministerikokoukselle ryhtymistä toimiin, joilla huumaavia ja psykotrooppisia aineita koskevaa kolmea kansainvälistä yleissopimusta tarkistetaan siten, että niillä edistetään pragmaattisempaa suhtautumista huumekysymykseen?

Christopher Patteriin komission puolesta antama vastaus

(24. helmikuuta 2003)

Komissio on seurannut tarkkaan Bolivian hallituksen ja kokapensaan lehtien tuottajien ja muiden yhteiskunnan sektorien välisten yhteenottojen kiihtymistä. Se on pannut huolestuneena merkille 13. tammikuuta 2003 jälkeen rakennettuihin tiesulkuihin liittyvät väkivallanteot. Komissio on pannut tyytyväisenä merkille, että sen jälkeen, kun Evo Morales ja presidentti Sánchez de Lozada pääsivät sopimukseen 26. tammikuuta 2003, yhteenotot ovat harventuneet ja osapuolet ovat päässeet vuoro-puheluyhteyteen muun muassa kokapensasviljelmien hävittämistä koskevasta hallituksen politiikasta ja huumausaineiden torjuntakäytännöistä.

Yhteisvastuun periaatteen nojalla komissio on tukenut vaihtoehtoisten kehitysapuhankkeiden toteuttamista Boliviassa maakohtaisessa strategia-asiakirjassa määriteltyjen kehitysyhteistyön painopisteiden mukaisesti. Parhaillaan toteutetaan kolmea hanketta, joiden yhteisarvo on 30 miljoonaa euroa, ja vuonna 2003 todennäköisesti hyväksytään neljäs hanke, jonka arvo on 13 miljoonaa euroa.

Komission lähestymistavan lähtökohtana on, että suurin osa laittomilla kokapensasviljelmillä työskentelevistä henkilöistä on jättänyt väliaikaisesti tai pysyvästi taakseen Cochabamban alueen läntisen ylängön ja laaksojen kaivosyhteisöjen köyhät elinolot ja lamaantuneen paikallistalouden. Kokapensasviljelmistä saatavat tulot ovat huomattavasti suuremmat kuin kaivostyöstä tai laillisten viljelykasvien kasvattamisesta saatavat tulot, joten viljelijöille on taattava tarpeeksi hyvät vaihtoehtoiset tulonlähteet.

Komissio rahoittaa nyt ja tulevaisuudessa Chaparen ja Los Yungasin kokapensaiden viljelyalueisiin kohdistettuja toimia, joilla luodaan kestäviä maatalouteen liittyviä ja muita tulonlähteitä kokapensas-viljelijöiden kannustamiseksi viljelyn lopettamiseen. Toimilla kehitetään myös paikallista infrastruktuuria, kuten terveyskeskuksia ja kouluja. Komission tarkoituksena on lisäksi parantaa elinoloja ja tukea talouskehitystä ylängön alueilla, joista muuttaa eniten työvoimaa muualle. Tarkoituksena on vähentää äärimmäisen köyhyyden aiheuttamaa muuttopainetta, joka edistää työntekijöiden siirtymistä kokapensaiden viljelyalueille. Komissio toimii yhteistyössä paikallisviranomaisten kanssa ja käy vuoropuhelua kokapensas-viljelijöiden kanssa. Paikallinen väestö suhtautuu komission hankkeisiin myönteisesti.

Komissio toimii aktiivisesti YK:n huumausainetoimikunnan pysyvänä tarkkailijana. Se on puoltanut tasapainoista lähestymistapaa, jossa sekä hoidetaan huumausaineriippuvaisia ja ennaltaehkäistään huumausaineiden käyttöä että torjutaan huumausaineiden tuotantoa ja kauppaa. Vaihtoehtoiset kehitysapuhankkeet ovat hyvä esimerkki tästä lähestymistavasta, sillä niissä pyritään tarjoamaan vaihtoehtoisia tulonlähteitä ja vähentämään viljelijöiden riippuvuutta huumausaineiden viljelystä.

Seuraavassa YK:n huumausainetoimikunnan kokouksessa ei ole tarkoituksena aloittaa mainittujen kolmen YK:n yleissopimuksen tarkistusprosessia. Jäsenvaltiot ja komissio eivät ole kumpikaan ottaneet tätä asiaa esille säännöllisissä keskusteluissa unionin huumausainepolitiikasta.